b'\n_START_ARTICLE_\nFredens Kirke (K\xc3\xb8benhavn)\n_START_SECTION_\nHistorie\n_START_PARAGRAPH_\nI slutningen af 1800-tallet husede bygningen forlystelsesetablissementet Sortedamslund. I 1898 k\xc3\xb8bte Kirkefondet den for at indrette den til kirke, noget der ikke faldt i god jord hos Folkekirkens h\xc3\xb8jrefl\xc3\xb8j. Ombygningen blev forest\xc3\xa5et af arkitekten Ludvig Knudsen og kunne indvies 18. november 1900. I 1906 blev tv\xc3\xa6rbygningen tilf\xc3\xb8jet, sammen med t\xc3\xa5rnet, som er tegnet af Martin Nyrop. Murermester p\xc3\xa5 t\xc3\xa5rnet var Andreas Wildt._NEWLINE_Siden for\xc3\xa5ret 2008 har Fredens kirke v\xc3\xa6ret lejet ud til den internationale menighed International Christian Community. Sognet benytter stadig kirken til eftermiddagsgudtjenester og andre aktiviteter .\n_START_SECTION_\nKirkebygningen\n_START_PARAGRAPH_\nDen oprindelige bygning har \xc3\xa9n etage, bygget i r\xc3\xb8de mursten med et tagpapt\xc3\xa6kket tag med lav rejsning. Facaden er fagopdelt med \xc3\xb8relisener. Hvert fag har et h\xc3\xb8jtsiddende rundbuet vindue med en enkel sandstenskarm og jernsprosser. Tv\xc3\xa6rbygningen er kun ganske lidt h\xc3\xb8jere, men er i to etager, og rummer v\xc3\xa5benhus og sakristi p\xc3\xa5 f\xc3\xb8rste etage samt menighedssal p\xc3\xa5 anden etage. Bygningen har hvidmalede vinduer, rektangul\xc3\xa6re i nederste etage og rundbuede i \xc3\xb8verste._NEWLINE_T\xc3\xa5rnet, som sidder midt p\xc3\xa5 tv\xc3\xa6rbygningen, er i r\xc3\xb8de sten p\xc3\xa5 den nederste del (op til tagkanten) og gr\xc3\xa5 p\xc3\xa5 den \xc3\xb8verste. I overgangen er der otte b\xc3\xa5nd skiftevis i de to overflader, med direkte reference til tidligere tiders b\xc3\xa5ndmurede landsbykirket\xc3\xa5rne. T\xc3\xa5rnet afsluttes af et sekskantet skifferbekl\xc3\xa6dt spir, med et kors p\xc3\xa5 toppen. \xc3\x98verst p\xc3\xa5 t\xc3\xa5rnet er der rundbuede dobbeltglugger p\xc3\xa5 alle sider, og under dem, p\xc3\xa5 facaden mod Ryesgade, sidder en urskive._NEWLINE_Indgangen er udsmykket med en klassisk rundbuet portal med trekantfronton, udf\xc3\xb8rt i mursten med sandstensdetaljer. I frontonen sidder et forgyldt IHS-monogram. Kirken omr\xc3\xa5de afgr\xc3\xa6nses mod Ryesgade af et smedejernsgitter b\xc3\xa5ret af murstenspiller med sandstensdetaljer.\n_START_SECTION_\nInteri\xc3\xb8r\n_START_PARAGRAPH_\nKirkesalen er et enkelt rektangul\xc3\xa6rt rum med fladt loft, der ligesom v\xc3\xa6ggene er hvidmalet. Kirkens oprindelige dekoration var udf\xc3\xb8rt af Johan N. Schr\xc3\xb8der, men er malet over. Koret er h\xc3\xa6vet tr\xc3\xa6 trin over skibet. Gulvet er belagt med et bl\xc3\xa5t t\xc3\xa6ppe. Rummet var oprindeligt holdt i klassicistisk stil, men i dag er det kun stukkanten i tandsnitstil under loftet, som vidner om dette. Hvorn\xc3\xa5r nyindretningen skete kan forel\xc3\xb8big kun pr\xc3\xa6ciseres til "mellem 1970 og 2001"._NEWLINE_Man kan stadig se spor efter bygningens fortid som forlystelsesetablissement visse steder, i form af rester af en keglebane og en madelevator._NEWLINE_Kirkens altertavle bestod oprindeligt af en legemsstor kristusfigur i terrakotta, indrammet af korinthiske s\xc3\xb8jler og en trekantfronton i hvidt p\xc3\xa5 en m\xc3\xb8rk bagv\xc3\xa6g flankeret af kannelerede pilastre. Den er siden udskiftet med en tr\xc3\xa6kors p\xc3\xa5 en dekorativ tr\xc3\xa6baggrund udf\xc3\xb8rt af Erik Ellegaard Frederiksen. Kristusfiguren, som var udf\xc3\xb8rt af August Hassel findes nu i v\xc3\xa5benhuset. Alterbordet er ligeledes i tr\xc3\xa6._NEWLINE_Pr\xc3\xa6dikestol og d\xc3\xb8befont forts\xc3\xa6tter tr\xc3\xa6temaet med bekl\xc3\xa6dning af spejlet finer. Fonten er en ottekantet sokkel for et cirkul\xc3\xa6rt d\xc3\xa5bsfad. Den oprindelige d\xc3\xb8befont i norsk marmor er nu anbragt i v\xc3\xa5benhuset. Den oprindelige pr\xc3\xa6dikestol i hvidmalet tr\xc3\xa6 er forsvundet._NEWLINE_Orglet som er anbragt p\xc3\xa5 et orgelpulpitur modsat koret, har bibeholdt den hvidmalede klassicistiske facade. Orgelregistranten opgiver det til at v\xc3\xa6re fra 1930 af I. Starup, og udstyret med 23 stemmer p\xc3\xa5 to manualer og pedal.'